b'\n_START_ARTICLE_\nKarboksimetyyliselluloosa\n_START_SECTION_\nLiukoisuus\n_START_PARAGRAPH_\nKarboksimetyyliselluloosa liukenee veteen ja alkoholeihin muttei muihin orgaanisiin liuottimiin. Karboksimetyyliselluloosan liukoisuus veteen riippuu polymeeriketjun pituudesta. Mit\xc3\xa4 pitempi selluloosarunko on, sit\xc3\xa4 huonommin polymeeri my\xc3\xb6s liukenee. Ketjunpituuden lis\xc3\xa4ksi liukoisuuteen vaikuttaa my\xc3\xb6s substituutioaste. Karboksyylimetyyliselluloosa liukenee sit\xc3\xa4 paremmin veteen, mit\xc3\xa4 suurempi on substituutioaste. Kaupallisessa laadussa se on usein v\xc3\xa4lill\xc3\xa4 0,4\xe2\x80\x931,4. Liukoisuuteen vaikuttaa lis\xc3\xa4ksi my\xc3\xb6s liuoksen pH-arvo. Karboksyylimetyyliselluloosan sis\xc3\xa4lt\xc3\xa4m\xc3\xa4t karboksyyliryhm\xc3\xa4t protonoituvat pH-v\xc3\xa4lill\xc3\xa4 4\xe2\x80\x935, ja t\xc3\xa4ss\xc3\xa4 happomuodossaan se on veteen liukenematonta.\n_START_SECTION_\nReologiset ominaisuudet\n_START_PARAGRAPH_\nKarboksimetyyliselluloosaliuokset ovat varsin viskooseja ja k\xc3\xa4ytt\xc3\xa4ytyv\xc3\xa4t joko pseudoplastisesti, tiksotrooppisesti tai dilatantisti. Viskositeetti riippuu polymeerin koosta ja substituutioasteesta. Mit\xc3\xa4 pitempi polymeeri, sit\xc3\xa4 suurempi on viskositeetti. Substituutioasteen vaikutus on k\xc3\xa4\xc3\xa4nteinen eli korkean substituutioasteen karboksimetyyliselluloosa on v\xc3\xa4hemm\xc3\xa4n viskoosia kuin v\xc3\xa4hemm\xc3\xa4n substituoidut laadut. Rakenteellisten ominaisuuksien lis\xc3\xa4ksi reologiset ominaisuudet riippuvat my\xc3\xb6s pH-arvosta. Suurimmillaan viskositeetti on alueella 9\xe2\x80\x9310, ja t\xc3\xa4ll\xc3\xb6in liuos on my\xc3\xb6s kaikkein stabiilein.\n_START_SECTION_\nK\xc3\xa4ytt\xc3\xb6\n_START_PARAGRAPH_\nKarboksyylimetyyliselluloosaa myyd\xc3\xa4\xc3\xa4n maailmanlaajuisesti vuosittain arviolta 230\xc2\xa0000 tonnin verran. Sit\xc3\xa4 k\xc3\xa4ytet\xc3\xa4\xc3\xa4n elintarviketeollisuudessa sakeuttamisaineeena esimerkiksi j\xc3\xa4\xc3\xa4tel\xc3\xb6iss\xc3\xa4. Sen E-koodi on E 466. Sakeuttamiseen sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s hammastahnoissa ja \xc3\xb6ljyteollisuudessa. Sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s tapettiliistereiss\xc3\xa4, l\xc3\xa4\xc3\xa4kkeiden t\xc3\xa4yteaineena, vett\xc3\xa4 sitovana polymeerin\xc3\xa4, tekstiiliteollisuudessa, v\xc3\xa4riaineissa ja paperiteollisuudessa sidosaineena.'